b"\n_START_ARTICLE_\nWashington Capitals\n_START_SECTION_\nHist\xc3\xb2ria\n_START_PARAGRAPH_\nEls Washington Capitals foren fundats l'any 1974 i van ser, juntament amb els Kansas City Scouts, una de les dues franqu\xc3\xadcies d'expansi\xc3\xb3 de l'NHL des de la temporada 1974-75. El propietari de l'equip en la seva primera \xc3\xa8poca va ser Abe Pollin, que tamb\xc3\xa9 posse\xc3\xafa els Washington Bullets de l'NBA i que va ordenar la construcci\xc3\xb3 del pavell\xc3\xb3 Capital Centre per albergar els dos equips, mentre que el primer director general del club va ser Milt Schmidt. Els Capitals van comptar en els seus inicis amb un planter de pocs jugadors amb experi\xc3\xa8ncia a la lliga, i aix\xc3\xb2 va repercutir en el seu primer any de debut: amb un r\xc3\xa8cord de 8-67-5, els Capitals van realitzar una de les pitjors estrenes d'un equip a l'NHL._NEWLINE_La ratxa de mals resultats de l'equip va continuar el 1975-76, arribant a encadenar una ratxa de 25 partits sense una vict\xc3\xb2ria. Despr\xc3\xa9s de diversos canvis de director general, entrenadors i jugadors, l'equip va comen\xc3\xa7ar a experimentar una lleugera renovaci\xc3\xb3. No obstant aix\xc3\xb2, i malgrat que l'equip va comen\xc3\xa7ar a notar una lleu millora, els Capitals no es classificarien a uns playoff durant tota la d\xc3\xa8cada de 1970 i inicis de la de 1980. Al llarg de la seva hist\xc3\xb2ria han aconseguit guanyar 1 Copa Stanley (2017-18), 2 Campionats de Confer\xc3\xa8ncia (1997-98, 2017-18) i cinc Campionats de Divisi\xc3\xb3. La temporada 2009/10 va ser la millor de la seva hist\xc3\xb2ria, ja que van aconseguir guanyar el Trofeu dels Presidents al millor equip de la lliga regular."